Document ID: 32010R0454

NARIADENIE KOMISIE (EÚ) č. 454/2010
z 26. mája 2010
o prechodných opatreniach podľa nariadenia Európskeho parlamentu a Rady (ES) č. 767/2009, pokiaľ ide o ustanovenia o označovaní krmív
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 767/2009 z 13. júla 2009 o uvádzaní krmív na trh a ich používaní (1), a najmä na jeho článok 32 ods. 4,
keďže:
(1)
V nariadení (ES) č. 767/2009 sa stanovuje kompletné preskúmanie pravidiel EÚ, pokiaľ ide o podmienky uvádzania kŕmnych surovín a kŕmnych zmesí na trh, a v zmysle článku 32 ods. 4 je možné prijať opatrenia na podporu prechodu na nové pravidlá.
(2)
Pravidlá týkajúce sa označovania stanovené v nariadení (ES) č. 767/2009 sa budú musieť uplatňovať od 1. septembra 2010. To by znamenalo náhlu zmenu a neumožnilo by hladký prechod pre prevádzkovateľov krmivárskych podnikov, ktorí na trh uvádzajú krmivá. Zmena dizajnu a výroby označení a obmena existujúcich strojových zariadení z jedného dňa na druhý by bola pre uvedených prevádzkovateľov veľmi nákladná. Výsledné zaťaženie by bolo neúmerné cieľu tejto zmeny. Je preto primerané stanoviť prechodné obdobie pred 1. septembrom 2010, počas ktorého sa môže krmivo označovať v súlade s nariadením (ES) č. 767/2009.
(3)
Pokiaľ ide o krmivo určené pre spoločenské zvieratá, na trhu existuje veľké množstvo rozličných výrobkov so špecifickými označeniami. V porovnaní so súčasnými pravidlami týkajúcimi sa označovania krmiva pre spoločenské zvieratá bude pre označovanie uvedených produktov predstavovať zmeny iba článok 15 písm. f), článok 17 ods. 1 písm. f) a článok 19 nariadenia (ES) č. 767/2009, pričom pôjde iba o malé zmeny, ktoré nebudú mať žiaden vplyv na bezpečnosť. S cieľom umožniť hladký prechod pre príslušných prevádzkovateľov krmivárskych podnikov je opodstatnené, aby sa stanovilo prechodné obdobie 1 roka, počas ktorého sa budú môcť používať súčasné označenia krmiva pre spoločenské zvieratá po 1. septembri 2010.
(4)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Odchylne od článku 33 druhého odseku nariadenia (ES) č. 767/2009 a bez toho, aby boli dotknuté smernice Rady 79/373/EHS (2), 82/471/EHS (3), 93/74/EHS (4) a 96/25/ES (5), môže byť krmivo označené v súlade s nariadením (ES) č. 767/2009 uvádzané na trh odo dňa nadobudnutia účinnosti tohto nariadenia.
Článok 2
Odchylne od článku 33 druhého odseku nariadenia (ES) č. 767/2009 môže byť krmivo určené pre spoločenské zvieratá a označené v súlade so smernicou 79/373/EHS a článkom 16 smernice Rady 70/524/EHS (6) uvádzané na trh do 31. augusta 2011. Po tomto dátume môže zostať na trhu až do vyčerpania zásob.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. mája 2010

Labels: 3
15
6